Document ID: 32006L0129

KOMMISSIONENS DIREKTIV 2006/129/EF
af 8. december 2006
om ændring og berigtigelse af direktiv 96/77/EF om specifikke renhedskriterier for andre tilsætningsstoffer til levnedsmidler end farvestoffer og sødestoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler (1), særlig artikel 3, stk. 3, litra a),
efter høring af Den Videnskabelige Komité for Levnedsmidler og Den Europæiske Fødevaresikkerhedsautoritet, og
ud fra følgende betragtninger:
(1)
Ved Kommissionens direktiv 96/77/EF af 2. december 1996 om specifikke renhedskriterier for andre tilsætningsstoffer til levnedsmidler end farvestoffer og sødestoffer (2) er der fastsat renhedskriterier for tilsætningsstoffer som omhandlet i Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer (3).
(2)
Renhedskriterierne for E 216 propyl-p-hydroxybenzoat og E 217 natriumpropyl-p-hydroxybenzoat, som det ikke længere er tilladt at anvende som fødevaretilsætningsstoffer, bør ophæves.
(3)
Flere sprogudgaver af direktiv 96/77/EF indeholder fejl i oplysningerne vedrørende følgende stoffer: E 307 alpha-tocopherol, E 315 erythorbinsyre og E 415 xanthangummi. Det er nødvendigt at berigtige disse fejl. Der skal desuden tages hensyn til specifikationerne og analysemetoderne for tilsætningsstoffer, således som de er fastsat i Codex Alimentarius af Det Fælles FAO-WHO-ekspertudvalg for Tilsætningsstoffer i Levnedsmidler (Joint FAO/WHO Expert Committee on Food Additives - JECFA). Især er de specifikke renhedskriterier blevet tilpasset, hvor det har været nødvendigt, for at bringe dem i overensstemmelse med grænseværdierne for de enkelte relevante tungmetaller. Af hensyn til klarheden bør hele teksten vedrørende disse stoffer erstattes.
(4)
Den grænseværdi for indholdet af sulfataske, der er angivet i renhedskriterierne for E 472c citronsyreestere af mono- og diglycerider af fedtsyrer, bør ændres, så den dækker helt eller delvis neutraliserede produkter.
(5)
Det er nødvendigt at sikre, at E 559 aluminiumsilikat fremstilles af råt kaolinler, der ikke i uacceptabel grad er kontamineret med dioxin. Forekomsten af dioxin i det rå kaolinler bør således begrænses mest muligt.
(6)
Det er nødvendigt at vedtage specifikationer for de nye fødevaretilsætningsstoffer, der blev godkendt ved Europa-Parlamentets og Rådets direktiv 2006/52/EF af 5. juli 2006 om ændring af direktiv 95/2/EF om andre tilsætningsstoffer til levnedsmidler end farvestoffer og sødestoffer og direktiv 94/35/EF om sødestoffer til brug i levnedsmidler, nemlig E 319 tert-butyl-hydroquinon (TBHQ), E 426 sojabønnehemicellulose, E 462 ethylcellulose, E 586 4-hexylresorcinol, E 1204 pullulan og E 1452 stivelsealuminiumoctenylsuccinat.
(7)
Direktiv 96/77/EF bør derfor ændres og berigtiges i overensstemmelse hermed.
(8)
Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
Bilaget til direktiv 96/77/EF ændres og berigtiges som angivet i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 15. februar 2008. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 8. december 2006.

Labels: 0
17